‘हे भगवान! मैं क्या करूं ... क्या करूं !’ उसने अपने मन में मची उथल पुथल से तंग आकर अपने आप से कहा। ‘आखिर मैं कौन-सा निर्णय लूं! नाज़ान के लिए अपनी माँ और अपना घर छोड़ दूं! उस माँ को छोड़ दूं, जिसने मुझे अपनी ज़िंदगी का साधन समझा है! या मैं अपनी खुशियों का गला घोंट दूं! मुझे कुछ समझ में नहीं आ रहा कि मैं क्या करूं !’ उसने अपना चेहर बाँह में छुपा दिया। उसका मन सोच सोचकर, थककर सुनक् पड़ गया था, लेकिन कोई भी निर्णय नहीं कर पाया था। उसे ऐसा लग रहा था जैसे निर्णय करने की शक्ति खत्म हो चुकी थी। लेकिन आखिर उसे निर्णय लेना था, किसी एक बात पर पहुंचना था। वह अपने प्यार के लिए अपनी माँ को छोड़े या अपनी माँ के लिए अपने प्यार को छोड़े! हारुं के लिए, इस वक्त, यह निर्णय जिंदगी और मौत के निर्णय से कम नहीं था। लेकिन नहीं, कैसी मौत और कैसी जिंदगी? माँ जिसने हारुं को अपनी जिंदगी दी थी, अपना खून पसीना दिया था, ऐसी माँ, जिसके प्यार में समुद्र की गहराई हो, उसे वह कैसे छोड़ सकता था! दूसरी ओर नाज़ान थी, जो उसकी वीरान और सूखी ज़िंदगी में फूलों की बहार लेकर आई थी; जिसने उसके साथ जीने मरने की कस्में खाई थीं। आखिर वह किसे छोड़े! उसका मन कोल्हू के बैल की तरह घूम फिरकर फिर से उसी जगह आकर खड़ा हो जाता था, आगे बढ़ने का कोई रास्ता नहीं था। रास्ता दोनों ओर से बंद था, वह जैसे रास्ते के बीच में उलझा उलझा और अचंभित खड़ा था।